༄༅། །བསེ་མགོན་ཆེན་པོས་རྨི་ལམ་དུ་ལུང་བསྟན་བྱུང་བ་བཞིན་སྒོ་རུམ་མགོན་ཁང་སྟེང་གི་རྗེ་བཙུན་གྱི་གཟིམ་ཆུང་མདོ་སྦུག་ཆོམ་རྡིབས་སུ་འགྲོ་ལ་ཁད་པའི་ཐོག་དང་ལོགས་བྲིས་སོགས་ལ་ཉམས་གསོ་དང་ཞབས་རྟོག་བགྱིས་པའི་དཀར་ཆག་གི་ཡི་གེ་བཞུགས།། ན་མོ་གུ་རུ་བུདྡྷ་ཏྲི་ཎི་ཡེ་མཧཱ་མུ་དྲ་དྷརྨཱ་དྷ་ཏུ་བོ་དྷ་ཡནྟུ། བླ་མ་སངས་རྒྱས་གསུམ་ལ་ཕྱག་འཚལ་ལོ། །ཆོས་ཀྱི་དབྱིངས་ཕྱག་རྒྱ་ཆེན་པོ་རྟོགས་པར་གྱུར་ཅིག གདན་ས་ཀུན་གྱི་གཙུག་རྒྱན་དཔལ་ས་སྐྱའི། །བླ་བྲང་མཆོག་གྱུར་གཟིམ་སྤྱིལ་དཀར་པོ་ཡི། །བསེ་མགོན་ཡིད་བཞིན་ནོར་བུའི་ཕོ་བྲང་སྟེང་། །རྗེ་བཙུན་གོང་མ་རྣམ་ལྔའི་བསྟི་བའི་གནས། །གཟིམ་ཆུང་ཕུ་མདའ་ཐིགས་ཁང་བཅས་པའི་ཐོག །ལོ་མང་ཆེས་པས་ཧྲུལ་པོར་ཉན་པ་ལ། །ཉམས་གསོ་དགོས་པ་ཡེ་ཤེས་མགོན་པོ་ཡིས། །རྨི་ལམ་ངང་དུ་ལུང་བསྟན་བྱུང་བ་བཞིན། །ཆོས་མེད་ཟ་ཉལ་འཆག་གི་རྣལ་འབྱོར་པ། །སྔགས་འཆང་ངག་དབང་ཀུན་དགའ་བསོད་ནམས་ཀྱིས། །གོང་མའི་གཟིམ་ཆུང་ཐོག་གི་ཤིང་ཆ་རྣམས། །རྙིང་པ་ཕྲ་མོ་ཙམ་ཡང་མ་གྱར་ཅིང་། །གསར་པ་བཟང་པོའི་ཞབས་རྟོག་དང་བཅས་ཏེ། །བཤུས་འབུབས་ཚུལ་གྱི་ཉམས་གསོ་གང་དགོས་དང་། །དེ་དང་དུས་མཉམ་ལོགས་བྲིས་རྙིང་པ་ཡི། །ཉམས་པ་གསོས་དང་གསར་པ་འགའ་བགྱིས་པ། །ལེགས་བྱས་འདིས་མཚོན་དུས་གསུམ་དགེ་བའི་མཐུས། །བདག་གཞན་འགྲོ་བའི་སྒྲིབ་ཀུན་བྱང་གྱུར་ནས། །དུས་འདིར་ཚེ་རིང་ནད་མེད་བསམ་དོན་འགྲུབ། །རེ་བ་བཞིན་དུ་བསྟན་པ་ཆེར་རྒྱས་ཤིང་། །ནམ་ཞིག་ཚེ་འདིའི་སྣང་བ་ནུབ་མ་ཐག །བདེ་བ་ཅན་ནམ་མངོན་དགའི་ཞིང་མཆོག་ཏུ། །དཔོན་སློབ་ཀུན་ཀྱང་འབྲལ་མེད་ལྷན་ཅིག་ཏུ། །སྐྱེས་ནས་རང་དོན་སྤངས་རྟོགས་མཐར་ཕྱིན་ཤོག །སླར་ཡང་གང་འདུལ་སྤྲུལ་པས་སྲིད་མཐའི་བར། །སྤྱི་དང་བྱེ་བྲག་དཔལ་ལྡན་ས་སྐྱ་པའི། །བསྟན་པ་ནམ་ལངས་ཉི་མ་ཤར་བ་ལྟར། །དཀར་འཇམ་ཉིད་དུ་བདག་གིས་བྱེད་གྱུར་ཅིག །དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག བྷ་དྲ་ཏི་ཐི་ལི་ཁ་ཏཾ། བཟང་པོའི་ཚེས་ལ་བྲིས་པའོ། །སརྦ་མངྒ་ལཾ། ཐམས་ཅད་བཀྲ་ཤིས།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།